Zagreb, 18. prosinca 2020.g.

**Z A P I S N I K**

sa **108. sjednice** Povjerenstva za odlučivanje o sukobu interesa održane dana 18. prosinca 2020. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić, Davorin Ivanjek, Tatijana Vučetić i Aleksandra Jozić-Ileković.

**Iz Ureda Povjerenstva:** Majda Uzelac, Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 107. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **P-168/19, dužnosnica IVANA ČOKLICA,** z**amjenica općinskog načelnika Općina Koprivnički Ivanec** iznosi predmet i navodi da je Povjerenstvo pokrenulo postupak protiv dužnosnice zbog kršenja odredbi iz članka 8. i 9. ZSSI-a, koja proizlazi iz propusta da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 30. srpnja 2018.g. povodom promjene i stanja imovine kako proizlazi iz podataka pribavljenih od nadležnih tijela, i to u odnosu na nenavođenje podataka o nekretninama u suvlasništvu bračnog druga dužnosnice. Na Odluku o pokretanju postupka dužnosnica je dostavila pisano očitovanje.

Izvjestiteljica iznosi očitovanje dužnosnice i navodi svu relevantnu dokumentaciju utvrđenu u postupku.

Izvjestiteljica navodi da dužnosnica nije opravdala utvrđeni nesklad te predlaže da se donese odluka kojom se utvrđuje da je dužnosnica počinila povredu članka 27. ZSSI-a, u vezi s člankom 8. i 9. ZSSI-a te da joj se za utvrđenu povredu izrekne sankcija u iznosu od 3.000,00 kn, koja će se izvršiti u 6 mjesečnih obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-206/19, dužnosnik BRANIMIR BUNJAC zastupnik u Hrvatskom saboru do 18. lipnja 2019.g.,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 5. ožujka 2019.g. s imovinom utvrđenom u postupku provjere na temelju pribavljenih podataka o imovini dužnosnika vezano uz nekretnine. Na Odluku o pokretanju postupka dužnosnik se očitovao.

Izvjestiteljica iznosi očitovanje dužnosnika te navodi da dužnosnik nije opravdao nesklad utvrđen u postupku.

Izvjestiteljica navodi svu relevantnu dokumentaciju pribavljenu u postupku.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a te predlaže da mu se za utvrđenu povredu ne izrekne sankcija s obzirom da je od prestanka obnašanja dužnosti zastupnika u Hrvatskom saboru proteklo više od dvanaest mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-246/19, dužnosnik MARKO PALIAGA, gradonačelnik Grada Rovinja,** iznosi predmet i navodi da je Povjerenstvo pokrenulo postupak za odlučivanje o sukobu interesa protiv dužnosnika zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 27. ožujka 2019.g. s imovinom utvrđenom u postupku provjere na temelju pribavljenih podataka o imovini dužnosnika, vezano uz nekretnine. Na Odluku o pokretanju postupka dužnosnik se očitovao, međutim, utvrđeni nesklad nije opravdao.

Izvjestiteljica iznosi očitovanje dužnosnika i svu relevantnu dokumentaciju pribavljenu u postupku.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a, te da mu se za utvrđenu povredu izrekne sankcija u iznosu od 2.000,00 kn, koja će se izvršiti u 2 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

**Utvrđuje se da je sjednici pristupila dužnosnica Sanja Mrzljak Jovanić.**

Predsjednica Povjerenstva kao izvjestiteljica u predmetu **P-151/20, dužnosnica SANJA MRZLJAK JOVANIĆ, zamjenica gradonačelnika Grada Slatine,** iznosi predmet i navodi da jePovjerenstvo pokrenulo postupak protiv dužnosnice zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovne odnose između Grada Slatine kao tijela javne vlasti u kojem dužnosnica obnaša dužnost i zajedničkog obrta CALCO, u kojem je 50% udjela u vlasništvu imao bračni drug dužnosnice. Na Odluku o pokretanju postupka dužnosnica se očitovala.

Izvjestiteljica iznosi očitovanje dužnosnice i navodi svu relevantnu dokumentaciju pribavljenu u predmetu.

Otvara se rasprava.

Predsjednica daje riječ dužnosnici koja tom prilikom navodi da je nesporno da je u razdoblju od 29. lipnja 2017.g. do 18. prosinca 2019.g. Gradu Slatini izdana roba obrta CALCO kako je navedeno. Dužnosnica također navodi kako je nesporno da se radi o bagatelnoj nabavi niže vrijednosti te su za pojedine narudžbe službenici Grada Slatine obavljali kupovine o kojima dužnosnica nije imala saznanja. Dužnosnica također navodi da je usluga tiskanja zahvalnica, pohvalnica i diploma obavljena u obrtu CALCO zbog hitnosti jer je obrt specijaliziran za grafičke usluge zadnjih 25 godina. S obzirom da dužnost obnaša volonterski, dužnosnica nije imala saznanja o poslovnim odnosima bagatelne vrijednosti između Grada Slatine i obrta CALCO budući da ne obavlja operativne poslove u gradskoj upravi te nije odgovorna osoba naručitelja, ne ovjerava račune za plaćanje niti ima uvida u propisane jednostavne nabave. Dužnosnica još navodi da je potpisala izjavu o sukobu interesa smatrajući da se ona odnosi isključivo na javnu nabavu te nije bila upućena u pojedine slučajeve nabave, primjerice USB kabla za 24,00 kn i druge bagatelne nabave.

Izvjestiteljica predlaže da se donese odluka kokom se utvrđuje da je dužnosnica počinila povredu članka 18. stavka 1. ZSSI-a te da joj se za utvrđenu povredu izrekne sankcija u iznosu od 2000 kn, koja će se izvršiti u 4 mjesečna obroka. Također predlaže da se temeljem članka 18. stavka 6. ZSSI-a, predmet dostavi nadležnom državnom odvjetništvu na daljnje postupanje radi utvrđenja ništetnosti pravnih poslova.

Članica Povjerenstva Tatijana Vučetić iznosi protuprijedlog da se dužnosnici za utvrđenu povredu izrekne sankcija opomene.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Utvrđuje se da je dužnosnica Sanja Mrzljak Jovanić napustila sjednicu.**

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-205/20, dužnosnik MANUEL MARKOVIĆ, zamjenik općinskog načelnika Općine Sveti Ivan Žabno do 31. kolovoza 2020.g.,** iznosi predmet i navodi da je Povjerenstvo, na temelju članka 39. stavka 2. ZSSI-a, na osobni zahtjev dužnosnika pokrenulo postupak radi utvrđivanja je li dužnosnik bio u povredi članka 14. stavka 1. ZSSI-a, u vezi s člankom 20. stavkom 3. ZSSI-a, a koja proizlazi iz obavljanja poslova direktora trgovačkog društva OPĆINSKO KOMUNALNO PODUZEĆE PARK d.o.o. za vrijeme obnašanja dužnosti zamjenika općinskog načelnika Općine Sveti Ivan Žabno, odnosno u razdoblju dvanaest mjeseci nakon prestanka obnašanja navedene dužnosti. Na odluku o pokretanju postupka dužnosnik je dostavio pisano očitovanje.

Izvjestiteljica iznosi očitovanje dužnosnika i navodi svu relevantnu dokumentaciju pribavljenu u postupku.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a, u vezi s člankom 20. stavkom 3. ZSSI-, obavljanjem poslova direktora trgovačkog društva OPĆINSKO KOMUNALNO PODUZEĆE PARK d.o.o. u razdoblju dvanaest mjeseci nakon prestanka obnašanja dužnosti zamjenika općinskog načelnika Općine Sveti Ivan Žabno te da mu se za utvrđenu povredu izrekne sankcija u ukupnom iznosu od 2.000,00 kn, koja će se izvršiti u 2 jednaka uzastopna mjesečna obroka te predlaže da se dužnosnika uputi da bez odgađanja razriješi navedenu situaciju povrede odredbi ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-141/20, dužnosnik VILI BEROŠ, ministar zdravstva,** iznosi predmet i navodi da je u Povjerenstvu zaprimljena neanonimna prijava podnesena protiv dužnosnika u kojoj se u bitnom navodi da dužnosnik skriva interesnu povezanost s poduzetnikom ………………………. U prijavi se naznačuje i „Youtube“, ali bez poveznice na neki konkretan sadržaj na navedenoj internetskoj platformi.

Obzirom da je zaprimljena prijava bila neodređena, Povjerenstvo je podnositelja pozivalo da istu dopuni i specificira na način da navede koja točna radnja ili radnje prijavljenog dužnosnika upućuju da je isti počinio povredu odredbi ZSSI-a, odnosno na koji način je dužnosnik interesno povezan s poduzetnikom koji se u prijavi navodi. Podnositelj je dostavio odgovor u kojem je Povjerenstvo uputio na ………………….., ne navodeći daljnje okolnosti.

Izvjestiteljica iznosi sve relevantne podatke pribavljene u postupku.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije, povodom okolnosti da je sestra dužnosnika zaposlena u trgovačkim društvima koji se vlasnički mogu povezati s poduzetnikom ………………………………, ne proizlazi da je u postupanju prijavljenog dužnosnika došlo do moguće povrede odredbi ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Utvrđuje se da se članica Povjerenstva Tatijana Vučetić izuzima od raspravljanja u navedenom predmetu budući je prije nekoliko godina trgovačko društvo u vlasništvu njenog supruga poslovalo s trgovačkim društvom „ Brodosplit“ te napušta sjednicu.

Član Povjerenstva Davorin Ivanjek kao izvjestitelj u predmetu **P-184/19, dužnosnik DARKO HORVAT, ministar prostornog uređenja, graditeljstva i državne imovine**, iznosi predmet i navodi da je protiv dužnosnika podnesena prijava u kojoj se u bitnome navodi da je **dužnosnik prilikom primopredaje broda Hondius za navodnog vlasnika iz Kraljevine Nizozemske, naglasio u medijima da je brod za nizozemskog naručitelja uspješno izrađen u Brodosplitu te da je isti naručitelj naručio još jedan isti brod. Prijavitelj ističe da se radi o neistinitim podatcima, jer je vlasnik tog brod društvo Polar Expeditions Inc. sa Maršalskih otoka u vlasništvu Tomislava Debeljaka, čime je obmanuo javnost i postupio nečasno, neodgovorno i nevjerodostojno.**

**Izvjestitelj navodi svu relevantnu dokumentaciju pribavljenu u postupku.**

Izvjestitelj predlaže da se donese odluka o nepokretanju postupka obzirom da iz zaprimljenog očitovanja ne proizlazi da bi dužnosnik, dana 23. svibnja 2019. davanjem izjava u obnašanju dužnosti ministra gospodarstva prilikom primopredaje polarnog kruzera izrađenog od strane **trgovačkog društva Brodograđevna industrija Split d.d.,** čija je narudžba realizirana odobrenjem državnih jamstva Vlada Republike Hrvatske u iznosu od 36 milijuna eura, postupao suprotno načelima obnašanja javnih dužnosti propisanih člankom 5. stavkom ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Utvrđuje se da je članica Povjerenstva Tatijana Vučetić ponovno pristupila sjednici Povjerenstva.

Članica Povjerenstva Aleksandra Jozić-Ileković kao izvjestiteljica u predmetu **P-221/19, dužnosnik DRAŽEN TONKOVAC, općinski načelnik Općine Čepin i dužnosnik MARJAN TOMAS, općinski načelnik Općine Vladislavci,** iznosi predmet i navodi da je Povjerenstvo zaprimilo anonimnu prijavu u kojoj se navodi da je dužnosnik Dražen Tonkovac povrijedio članak 15. stavak 2. ZSSI-a budući da je u svojstvu jedinog člana Skupštine trgovačkih društava Komunalac Čepin d.o.o. i Urednost d.o.o. odlukom Skupštine imenovao članove Nadzornog odbora bez prethodnog prijedloga upućenog od strane predstavničkog tijela. Povjerenstvo je u svrhu stjecanja vlastitih saznanja izvršilo uvid u sudski registar Trgovačkog suda u Osijeku te je utvrdilo da je upisano trgovačko društvo Komunalac Čepin d.o.o., te da su kao osnivači navedenog društva upisane Općina Čepin i Općina Vladislavci. Isto tako, uvidom u sudski registar Trgovačkog suda u Osijeku utvrđeno je da je upisano trgovačko društvo Urednost d.o.o., te da je kao osnivač društva upisana Općina Čepin.

U postupku je utvrđeno da je dužnosnik Dražen Tonkovac kao član Skupština trgovačkog društava Urednost d.o.o. i Komunalac Čepin d.o.o. donio Odluku o imenovanju člana Uprave -direktora društva Komunalac Čepin d.o.o. dana 19. ožujka 2014.g., članova Nadzornog odbora društva Komunalac Čepin d.o.o. od dana 27. lipnja 2017.g. i 24. listopada 2017.g. te Odluku o imenovanju člana Uprave-direktora društva Urednost d.o.o. dana 9. rujna 2013.g. i članova Nadzornog odbora društva Urednost d.o.o. od dana 27. lipnja 2017.g. i 24. listopada 2017.g., a da je Marjan Tomas kao član Skupštine društva Komunalac Čepin d.o.o. dana 24. listopada 2017.g. donio, odnosno supotpisao Odluku o imenovanju Nadzornog odbora trgovačkog društva Komunalac Čepin d.o.o.

Izvjestiteljica smatra da navedeno postupanje ne upućuje na moguću povredu odredbi ZSSI-a s obzirom da je Zakon o lokalnoj i područnoj (regionalnoj) samoupravi kasniji zakon u odnosu na ZSSI, a istim je propisana ovlast da općinski načelnici, gradonačelnici i župani imenuju i razrješuju članove uprava i nadzornih odbora trgovačkih društava u vlasništvu lokalne jedinice i da o tome imaju samo obvezu obavijestiti predstavničko tijelo te predlaže da se donese odluka o nepokretanju postupka u odnosu na dužnosnike.

Predsjednica Povjerenstva iznosi protuprijedlog da se protiv dužnosnika pokrene postupak zbog moguće povrede čl. 15. ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj u predmetu **P-256/17, dužnosnik DRAGO MATANOVIĆ, glavni inspektor obrane, i dužnosnik IVICA KINDER, ravnatelj Vojne sigurnosno-obavještajne agencije,** iznosi predmet i navodi da je protiv dužnosnika podnesena prijava u kojoj se navodi da dužnosnici nisu Povjerenstvu podnijeli izvješće o imovinskom stanju povodom bitne promjene, a koje su bili dužni podnijeti jer je došlo do promjena u visini plaće koje primaju za obnašanje navedenih dužnosti.

Izvjestitelj navodi svu relevantnu dokumentaciju pribavljenu u postupku.

Izvjestitelj predlaže da se donese odluka o pokretanju postupka protiv dužnosnika Drage Matanovića, zbog mogućeg kršenja odredbi iz članka 8. i 9. ZSSI-a u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenima 14. lipnja 2016., 16. studenoga 2017., 15. linja 2018. i 15. travnja 2020., i to u dijelu koji se odnosi na propust navođenja promjene u plaći povodom obnašanja javnih dužnosti za 2017., 2018. i 2019., istekom tih godina te na propust navođenja ostalih primitaka, te da se u odnosu na dužnosnika Ivicu Kindera, postupak ne pokrene jer utvrđena razlika između podataka navedenih u izvješćima koja je podnosio Povjerenstvu te podataka nadležnog tijela u pogledu plaće koju je primao za obnašanje navedene javne dužnosti nije u toj mjeri značajna da bi dužnosnik bio u obvezi istu prikazati u izvješćima o imovinskom stanju koja bi podnosio istekom godine u kojoj je do navedenih promjene u plaći došlo.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Član Povjerenstva Davorin Ivanjek kao izvjestitelj u predmetu **P-185/19, dužnosnik GORAN ĐANIĆ, općinski načelnik Općine Podgorač,** iznosi predmet i navodi da je Povjerenstvo izvršilo redovitu provjeru podataka koje je dužnosnik naveo u Izvješću o imovinskom stanju. U usporedbi s podacima dobivenim od drugih državnih tijela utvrđen je nesklad u pogledu određenih pokretnina. Dužnosnik se očitovao na utvrđeni nesklad, međutim isti nije opravdao.

Izvjestitelj predlaže da se donese odluka o pokretanju postupka zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Predsjednica Povjerenstva kao izvjestiteljica u predmetu **P-161/20, dužnosnik PERICA BOSANČIĆ, općinski načelnik Općine Dugopolje,** iznosi predmet i navodi da je protiv dužnosnika podnesena prijava u kojoj se u bitnome navodi da je Općina Dugopolje osnivač komunalnog poduzeća Podi Dugopolje d.o.o. čijeg direktora imenuje općinski načelnik koji je ujedno član nadzornog odbora istog trgovačkog društva. U prijavi se nadalje navodi da se navedeno društvo u cijelosti financira iz proračuna Općine Dugopolje kojeg predlaže općinski načelnik te se svake godine povećava iznos koji Općina dodjeljuje istom. Navedenom trgovačkom društvu također su dane ovlasti za najam prostora te prodaju i naplatu grobnih mjesta. Podnositelj prijave još navodi da općinski načelnik Općine Dugopolje na nepropisan način koristi navedeno trgovačko društvo u kojem je i sam bio direktor prije nego što je izabran za općinskog načelnika.

Izvjestiteljica navodi svu relevantnu dokumentaciju pribavljenu u postupku.

Izvjestiteljica predlaže da se donese odluka o nepokretanju postupka s obzirom da Povjerenstvo nije steklo saznanja koja upućuju na moguću povredu odredbi ZSSI-a počinjenu od strane navedenog dužnosnika.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **M-70/20, na zahtjev dužnosnice DUŠKE KUNŠTEK, pomoćnice ministra mora, prometa i infrastrukture,** iznosi predmet i navodi da je dužnosnica podnijela zahtjev za mišljenjem u kojem od Povjerenstva traži suglasnost za sklapanje ugovora s trgovačkim društvom Institut IGH za radno mjesto direktora zavoda za provedbu projekata na međunarodnim tržištima.

Izvjestiteljica navodi da je ministarstvo bilo u poslovnom odnosu sa navedenim trgovačkim društvom i da je dužnosnica sudjelovala u navedenom postupku.

Izvjestiteljica predlaže da se donese odluka kojom se dužnosnici neće dati suglasnost za sklapanje ugovora.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **M-101/20, na zahtjev dužnosnika MANUELA MARKOVIĆA, zamjenika općinskog načelnika Općine Sveti Ivan Žabno do 31. kolovoza 2020.g.,** iznosi predmet i navodi da je dužnosnik podnio zahtjev za mišljenjem u kojem navodi da je podnio ostavku na dužnost zamjenika načelnika općine Sveti Ivan Žabrno te moli mišljenje Povjerenstva smije li se zaposliti na radno mjesto u Općinskom komunalnom poduzeću „Park“ na poslovima poslovođe, koje nema nikakve rukovodeće funkcije već je isključivo vezano za vođenje i kontrolu zaposlenika te davanje rasporeda poslova.

Izvjestiteljica navodi da dužnosnik nije sudjelovao u poslovnim odnosima između općine i komunalnog poduzeća.

Izvjestiteljica predlaže da se donese mišljenje da nema zapreke da se dužnosnik zaposli na mjestu poslovođe.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-123/20, na zahtjev dužnosnika KRUNOSLAVA LUKAČIĆA,** z**amjenika općinskog načelnika Općine Sračinec,** iznosi predmet i navodi da je dužnosnik podnio zahtjev za mišljenjem u kojemtraži mišljenje Povjerenstva može li zamjenik općinskog načelnika volonter obavljati poslove iz članka 23., Zakona o Vladi Republike Hrvatske i je li potrebno staviti mandat zamjenika općinskog načelnika u mirovanje ili ostavku ukoliko će osoba obavljati poslove iz članka 23. Zakona o Vladi Republike Hrvatske.

Izvjestiteljica predlaže da se donese mišljenje da na temelju članka 12. i članka 13. stavka 1. ZSSI-a, dužnosnik može istovremeno uz volontersko obnašanje navedene dužnosti za koje prima volontersku naknadu, obavljati i poslove savjetnika, posebnog savjetnika ili člana savjeta iz članka 23. Zakona o Vladi Republike Hrvatske, ali bez prava na naknadu.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tončica Božić kao izvjestiteljica u predmetu **P-242/20,** iznosi predmet i navodi da je postavljen upit za utvrđivanje postojanja sukoba interesa u situaciji: općina xy je osnivač dječjeg vrtića yy, načelnik (volonter) općine xy je suprug vlasnice knjigovodstvenog servisa koji obavlja knjigovodstvene usluge za dječji vrtić yy te je zaposlenik knjigovodstvenog servisa. Postoji nedoumica da li je to sukob interesa te spomenuti knjigovodstveni servis ne bi trebao obavljati usluge za vrtić obzirom da je načelnik volonter u općini osnivaču vrtića, zaposlen u istom te je njegova supruga vlasnica servisa.

Izvjestiteljica predlaže da se donese načelno očitovanje da je za utvrđenje postojanja sukoba interesa potrebno situaciju konkretizirati. Načelno načelnik koji je volonter ima pravo na zaposlenje i u knjigovodstvenom servisu. Ukoliko općina posluje s dječjim vrtićem načelnik ne bi trebao sudjelovati u postupcima nego ovlastiti svoga zamjenika za isto.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**